Vammaisten henkilöiden oikeuksien neuvottelukunta VANE

Lausunto

Asia: Ihmisoikeuksia ja biolääketiedettä koskevan Euroopan neuvoston yleissopimuksen lisäpöytäkirjaluonnos; lausuntopyyntö

*Yleistä*

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (vammaissopimus) kansallinen koordinaatiomekanismi. VANE ottaa lausunnossaan kantaa asiaan vammaissopimuksen näkökulmasta.

VANE toteaa, että asiaa on aiemmin käsitelty VANEn kokouksessa. VANE yhtyy lausuntopyynnössä mainittuihin Suomen jo aiemmin esittämiin näkemyksiin koskien lisäpöytäkirjaluonnosta. Erityisen tärkeää on, että muun muassa Euroopan neuvoston ihmisoikeusvaltuutetun ja vammaisjärjestöjen lisäpöytäkirjaa kohtaan esitetty kritiikki huomioidaan jatkovalmistelussa.

*Lisäpöytäkirjaluonnos ja sen suhde YK:n vammaissopimukseen*

Vammaissopimuksen 14 artikla turvaa vammaisten henkilöiden yhdenvertaisen mahdollisuuden nauttia oikeudesta henkilökohtaiseen vapauteen ja turvallisuuteen. Sen mukaan sopimuspuolten tulee turvata, etteivät vammaiset henkilöt joudu laittoman tai mielivaltaisen vapaudenriiston kohteeksi. Mahdollisen vapaudenriiston tulee tapahtua lainmukaisesti. Vammaisuus ei itsessään missään tapauksessa oikeuta vapaudenriistoon.

Sopimuspuolten on myös varmistettava, että vammaisia henkilöitä kohdellaan vammaissopimuksen tavoitteiden ja periaatteiden mukaisesti, muun muassa tekemällä kohtuullisia mukautuksia. Kohtuullinen mukauttaminen tarkoittaa tarvittaessa yksittäistapauksissa toteutettavia tarpeellisia ja asianmukaisia muutoksia ja järjestelyjä, joilla ei aiheuteta suhteetonta tai kohtuutonta rasitetta ja joilla varmistetaan vammaisten henkilöiden mahdollisuus nauttia tai käyttää kaikkia ihmisoikeuksia ja perusvapauksia yhdenvertaisesti muiden kanssa.

Asian kannalta olennaisia ovat myös muun muassa vammaissopimuksen 4.3 artikla vammaisten henkilöiden osallistamisesta heitä koskevaan päätöksentekoon; 5 artikla tasa-arvosta ja yhdenvertaisuudesta; 15 artikla vapaudesta kidutuksesta tai julmasta, epäinhimillisestä tai halventavasta kohtelusta tai rangaistuksesta; 17 artikla henkilön koskemattomuuden suojelusta ja 25 artikla terveydestä.

VANE pitää lisäpöytäkirjaluonnosta monin osin vammaissopimuksen kannalta ongelmallisena. Jo soveltamisalassa mainittu määrittely *“persons with mental disorders”* on vammaissopimuksen näkökulmasta vaikea. Vammaissopimuksen vammaisen henkilön määritelmä on seuraavanlainen: ”*Vammaisiin kuuluvat sopimuksen 1 artiklan mukaan henkilöt, joilla on sellainen pitkäaikainen ruumiillinen, henkinen, älyllinen tai aisteihin liittyvä vamma, joka vuorovaikutuksessa erilaisten esteiden kanssa voi estää heidän täysimääräisen ja tehokkaan osallistumisensa yhteiskuntaan yhdenvertaisesti muiden kanssa.”* Lisäpöytäkirjan määrittelyssä ei huomioida vamman suhdetta ympäristöön ja se heijastaa vammaisuuden diagnoosipohjaista lähestymistapaa ja lääketieteellistä mallia.

VANE huomauttaa, että ihmisoikeusperusteisessa vammaisuuden määrittelyssä on vakiintumassa käyttöön englanninkielessä *”persons with psychosocial disabilities”*. Tämä käsite huomioi paremmin ympäristön vaikutuksen ihmisen hyvinvointiin ja toimintakykyyn vammaissopimuksen mukaisesti. Toisaalta tämän käsitteen käyttö tässä lisäpöytäkirjassa on myös ongelmallinen yhdenvertaisuuden näkökulmasta. Lisäksi on vaikea arvioida, keitä soveltamisala tämän määritelmän perusteella koskisi.

Ongelmallista yhdenvertaisuuden kannalta on myös tämän lisäpöytäkirjan soveltaminen vain tiettyyn vammaisryhmään. Tällöin tämä vammaisryhmä on eriarvoisessa asemassa sekä suhteessa muihin vammaisiin henkilöihin, että suhteessa muihin ihmisiin. Vaarana on, että vastoin lisäpöytäkirjan tarkoitusta, sitä sovellettaisiin perustuen johonkin diagnoosiin.

Vammaissopimuksen mukaisesti vammaiset henkilöt tulee osallistaa kaikkeen heitä koskevaan päätöksentekoon. Vammaisjärjestöiltä on pyydetty lausuntoja lisäpöytäkirjaluonnoksesta. Useat vammaisjärjestöt ovat esittäneet vastustavansa lisäpöytäkirjan valmistelun jatkamista ja katsovat sen olevan ristiriidassa vammaissopimuksen velvoitteiden kanssa.

*Jatkotyössä huomioitavaa*

VANE haluaa kiinnittää erityistä huomiota siihen, että muun muassa Euroopan neuvoston ihmisoikeusvaltuutettu on tuonut esille, että ongelmana tahdonvastaisessa hoidossa ei niinkään ole puuttuva lainsäädäntö, vaan muut syyt. Hänen arvionsa mukaan lisäpöytäkirja ei parantaisi oikeuksien toteutumista. Lisäksi valtuutettu on tuonut esille, että lisäpöytäkirja olisi varsin ongelmallinen myös siitä syystä, että ihmiset, joiden suojelemiseksi sitä ollaan tekemässä, vastustavat sitä.

Mikäli valmistelua päätetään jatkaa, lisäpöytäkirjassa tulee keskittyä vahvemmin itsemääräämisoikeuden vahvistamiseen ja ennaltaehkäiseviin keinoihin. Diagnoosi ei saa koskaan olla itsessään peruste rajoitustoimenpiteiden käytölle. Mainitun periaatteen tulee näkyä lisäpöytäkirjassa vielä nykyistä selvemmin. Rajoitustoimia ja tahdonvastaista hoitoa tulisi käyttää vain pöytäkirjassa määritellyissä tilanteissa kaikkien ehtojen täyttyessä. Nämä keskeiset periaatteet olisi hyvä olla kirjattuna jo lisäpöytäkirjan alkuun, jottei väärinkäsityksiä missään tilanteissa pääsisi syntymään.

Lisäksi lisäpöytäkirjan tulisi huomioida kohtuulliset mukautukset. Niiden tulisi näkyä artiklatasolla. Selitysmuistiossa tulisi esimerkein avata sitä, mitä kohtuulliset mukautukset voisivat eri tilanteissa olla.

Näiden huomioiden lisäksi VANE pitää tärkeänä, että Euroopan neuvoston tasolla arvioidaan saatujen lausuntojen perusteella tarkasti sitä, miten lisäpöytäkirjan mahdollinen hyväksyminen tulisi vaikuttamaan tahdonvastaisen hoidon käyttöön etenkin maissa, joissa näissä asioissa on eniten ongelmia. Tässä tulisi arvioida sitä, mitä uutta tämä lisäpöytäkirja toisi jo olemassa olevaan lainsäädäntöön ja voimassa oleviin ihmisoikeussopimuksiin; mitä riskejä sisältyy lisäpöytäkirjan hyväksymiseen ja mikä olisi paras vaihtoehtoinen tapa edistää itsemääräämisoikeutta ja lisätä vaihtoehtoisten ja ennaltaehkäisevien keinojen käyttöä.

Lisäpöytäkirjan laatimisen taustalla on huoli siitä, että varsinkin tietyissä Euroopan neuvoston jäsenmaissa on oikeusjärjestelmissä puutteita mielenterveyden häiriöitä sairastavien henkilöiden ihmisoikeuksien ja ihmisarvon suojelusta tahdonvastaiseen sijoittamiseen ja tahdonvastaiseen hoitoon liittyen. Ottaen huomioon edellä esitetyt näkemykset VANE pitää todennäköisenä, että tämän pöytäkirjan eteenpäin vieminen ei ole ratkaisu näihin ongelmiin.

Huomioiden edellä mainitut asiat VANE katsoo, että Euroopan neuvoston ja sen Bioetiikkakomitean työtä olisi syytä suunnata mielenterveysalan hoitokäytäntöjen uudistamiseen tiiviissä yhteistyössä alan järjestöjen kanssa. Suuri tarve olisi tuoda esille varhaisen tuen, matalan kynnyksen palveluiden ennaltaehkäisevää vaikutusta ja vaihtoehtoisia toimia. Myös tuetun päätöksentekojärjestelmän luominen ja jatkokehittäminen on tärkeää. Tässä jäsenmaiden hyvien käytäntöjen kerääminen ja niistä tiedottaminen on ensiarvoisen tärkeää. Tämän työn tulisi perustua olemassa oleviin ihmisoikeussopimuksiin.

Vammaisten henkilöiden oikeuksien neuvottelukunta

Eveliina Pöyhönen Tea Hoffrén

puheenjohtaja suunnittelija